b"\n_START_ARTICLE_\nC\xc3\xa0ndid Candi i Casanovas\n_START_SECTION_\nBiografia\n_START_PARAGRAPH_\nA deu anys comen\xc3\xa7\xc3\xa0 a estudiar m\xc3\xbasica amb Jaume-Joan Lleys i orgue amb moss\xc3\xa8n Josep Anglada a qui substitu\xc3\xad com a organista de la parr\xc3\xb2quia amb nom\xc3\xa9s treze anys. De molt jove (1859) es trasllad\xc3\xa0 a Barcelona, on Bernat Calv\xc3\xb3 i el reputat mestre Bonaventura Fr\xc3\xadgola i Fr\xc3\xadgola el permeteren d'ampliar els estudis d'harmonia i fer-ne de contrapunt, fuga, composici\xc3\xb3 i instrumentaci\xc3\xb3. Va ser successivament mestre de capella i organista de les esgl\xc3\xa9sies de Sants Just i Pastor (1864), del convent de Santa Clara (1872) i de l'esgl\xc3\xa9sia parroquial de Sant Jaume (1887)._NEWLINE_El 1879 fou escollit membre de l'Academia Filos\xc3\xb3fico Cient\xc3\xadfica, on s'encarreg\xc3\xa0 de la secci\xc3\xb3 musical. Tamb\xc3\xa9 va ser soci honor\xc3\xadfic de l'Asociaci\xc3\xb3n Musical Barcelonesa i de l'Orfe\xc3\xb3n de Bilbao._NEWLINE_La seva producci\xc3\xb3 musical \xc3\xa9s gaireb\xc3\xa9 en exclusiva de tem\xc3\xa0tica religiosa: Misses, motets, salves, per\xc3\xb2 compongu\xc3\xa9 tamb\xc3\xa9 nombroses peces per a piano i fou autor d'algunes sardanes. Amb el seu amic Moss\xc3\xa8n Cinto foren responsables de moltes obres, com el recull C\xc3\xa0ntics per al poble, que durant mig segle fou cantat en actes religiosos arreu del pa\xc3\xads. \xc3\x89s considerat com un dels autors en la renovaci\xc3\xb3 de la m\xc3\xbasica sacra catalana del segle XX._NEWLINE_A banda de la seva tasca compositora, C\xc3\xa0ndid Candi tamb\xc3\xa9 ha passat a la hist\xc3\xb2ria com un dels capdavanters del folklore catal\xc3\xa0. Juntament amb Pelagi Briz, recopil\xc3\xa0 i instrument\xc3\xa0 el recull de 32 can\xc3\xa7ons tradicionals catalanes recopilades en el volum Can\xc3\xa7ons de la terra I, premiat a l'Exposici\xc3\xb3 de Viena del 1873. Tamb\xc3\xa9 music\xc3\xa0 la poesia de Verdaguer La barretina, que esdevingu\xc3\xa9 l'himne catalanista per excel\xc2\xb7l\xc3\xa8ncia de l'\xc3\xbaltim ter\xc3\xa7 del segle XIX._NEWLINE_Es conserven obres seves en nombrosos fons musicals  de Catalunya, com l'Arxiu del Monestir de Montserrat, el fons de la catedral-bas\xc3\xadlica del Sant Esperit de Terrassa (TerC) i els fons de les esgl\xc3\xa9sies parroquials de Canet de Mar (CMar), Santa Maria de Matar\xc3\xb3 (MatC), Sant Esteve d'Olot (SEO) i Castell\xc3\xb3 d'Emp\xc3\xbaries (CdE). Aix\xc3\xad mateix, el seu fons documental privat del 1864 al 1911 es conserva_NEWLINE_ a l'Arxiu Hist\xc3\xb2ric de la Ciutat de Barcelona."